แบงก์เฮี้ยบอสังหาฯ-โรงแรม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

กรุงไทยพิจารณาทำเลประกอบกลัวดอกขึ้นท่องเที่ยวสิ่งทอซบ
โพสต์ทูเดย์ — “กรุงไทย” เตรียมออกเกณฑ์ปล่อยกู้โครงการอสังหาฯ ปีหน้า เน้นเลือกทำเลคุมความเสี่ยง
นายเวทย์ นุชเจริญ ผู้ช่วยกรรมการผู้จัดการอาวุโส สายงานธุรกิจขนาดกลาง ธนาคารกรุงไทย เปิดเผยว่า ในปีหน้าสินเชื่อเอสเอ็มอีจะมีความเสี่ยงเพิ่มสูงขึ้น จากอัตราดอกเบี้ยและราคาน้ำมันที่อยู่ในช่วงขาขึ้น และอัตราเงินเฟ้อ โดยสินเชื่อในกลุ่มที่ต้องดูแลเป็นพิเศษ ได้แก่ กลุ่มธุรกิจอสังหาริมทรัพย์ ซึ่งจะได้รับผลกระทบจากมาตรการกำหนดเพดานเงินกู้ (LTV) โดยหลังจากนี้ธนาคารจะมีการกำหนดสัดส่วนการปล่อยกู้สินเชื่อโครงการ (Prefinance) ที่ชัดเจนออกมา 
นอกจากนี้ ในการพิจารณาสินเชื่อของธนาคารจะมีการพิจารณาในเรื่องของทำเลโครงการมากขึ้น
“สินเชื่ออสังหาริมทรัพย์ในปีหน้า จะต้องดูภูมิศาสตร์มากขึ้น ในต่างจังหวัดเราจะปล่อยเฉพาะในหัวเมืองใหญ่ เช่น หัวหิน พัทยา ภูเก็ต ส่วนในกรุงเทพฯ จะพิจารณาแนวรถไฟฟ้าเป็นหลัก นอกจากนี้ผู้ประกอบการต้องมีเงินทุนของตัวเองบางส่วนด้วย และต้องมีผลประกอบการที่ดีใกล้เคียงระดับเท่าทุน มีอัตราจองซื้อห้องพักอยู่ในเกณฑ์สูง จึงจะสามารถขอเบิกใช้สินเชื่องวดใหม่ได้” นายเวทย์ กล่าว
นอกจากนี้ ธนาคารจะเข้าไปดูแลลูกค้ากลุ่มธุรกิจสิ่งทอ ธุรกิจท่องเที่ยวและโรงแรมให้มากขึ้น เนื่องจากมีมูลค่าสินเชื่อถึง 2.5 หมื่นล้านบาท หรือคิดเป็น 10% ของสินเชื่อเอสเอ็มอีทั้งหมด เป็นกลุ่มที่ได้รับผลกระทบโดยตรงจากการชุมนุมเมื่อช่วงกลางปีที่ผ่านมา
“กลุ่มธุรกิจท่องเที่ยวและโรงแรมเป็นกลุ่มลูกค้าที่เรามีการยืดระยะเวลาในการชำระหนี้ให้ นอกจากนี้ยังให้สินเชื่อเงินทุนหมุนเวียนเพิ่มเติมจากช่วงกลางปี และช่วงนี้มามีข่าวลือเรื่องสึนามิเข้ามาอีกทำให้ยอดจองขณะนี้ยังอยู่ที่เพียง 7080% เท่านั้น ปีหน้าจึงต้องจับตาลูกค้าใกล้ชิดมากขึ้น” นายเวทย์ กล่าว 
นายเวทย์ กล่าวว่า ในปีหน้าธนาคารตั้งเป้าการเติบโตของสินเชื่อเอสเอ็มอีเอาไว้ที่ 10% หรือ 3 หมื่นล้านบาท จากฐานยอดสินเชื่อคงค้างในปีนี้ที่คาดว่าจะอยู่ที่ 2.6 แสนล้านบาท โดยจะเน้นขยายฐานลูกค้ารายย่อยกลุ่มที่มีวงเงินกู้ต่ำกว่า 20 ล้านบาท ซึ่งจะใช้สินเชื่อแบบซัพพลายเชนเพื่อเพิ่มลูกค้ารายใหม่ที่เป็นคู่ค้าทางธุรกิจของลูกค้าเดิมของธนาคาร ซึ่งมีจำนวนอยู่แค่ 1.7 หมื่นรายเท่านั้น 
สำหรับอัตราดอกเบี้ยเงินกู้ของธนาคารในขณะนี้เชื่อว่ายังอยู่ในระดับที่ลูกค้ารับได้ เพราะมีการปรับขึ้นเพียงเล็กน้อย 
อย่างไรก็ตาม ในปีหน้าหากเงินเฟ้อยังอยู่ในเกณฑ์สูงอาจจะมีการปรับขึ้นดอกเบี้ยอีกครั้ง